Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 208/13/8806	Košice, 18.7.2013
EEČ : 2-65-213-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v obci Perín – Chym, časť Chym, okres XXXXX - okolie, od začiatku 29.11. 2012 do 01.03.2013, ako otec  XXXXX, nar. 07.01.2000, XXXXX, nar. 10.06.2001 a XXXXX, nar. 23.07.2003, právoplatným verdiktom Okresného súdu XXXXX - okolie sp.zn. 8 C 166/2011 z  25.01.2012 zverených do výchovy a starostlivosti matke XXXXX, žijúcej v obci Chym, okres XXXXX – okolie, platil iba sporadicky na ich výživu, hoci mu táto povinnosť vyplýva zo zákona o rodine, pričom mu bola výška rodičovského záväzku stanovená citovaným súdnym verdiktom mesačne spolu 100,- €  a tak mu vznikol dlh  na bežnom výživnom 400,- €,  

lebo nie je tento skutok trestným činom a nie je dôvod na postúpenie veci

Odôvodnenie:
	Uznesením vyšetrovateľky OR PZ XXXXX – okolie OKP OVK sp. zn. ČVS: ORP-146/OVK-KS-2013 bolo 22.03.2013 bolo rohodnuté o vznesení obvinenia  XXXXX pre trestný čin zanedbania povinnej výživy podľa  § 207 ods. 1,3 písm. b/ Trestného zákona. Uznesenie o vznesení obvinenia bolo obvinenému riadne doručené 02. 04. 2013.

	Sociálne nežiadúceho konania sa mal páchateľ dopustiť tak, ako to deklaruje výrok tohto uznesenia. Vyšetrovateľka  OR PZ XXXXX – okolie OKP OVK	 predložila vyšetrovací spis s návrhom na postup podľa § 215 ods. 1 písm. b/ Trestného poriadku.

	Preskúmaním dôkazného materiálu zabezpečeného v rámci prípravného konania som zistil, že návrh vyšetrovateľky je seriózny a má solídnu oporu v dôkaznom statuse.

	Policajným šetrením bolo zistené, že právoplatným a vykonateľným rozsudkom Okresného súdu XXXXX - okolie sp.zn. 8 C 166/2011 z 25.01.2012, boli potomkovia obvineného, zverení do starostlivosti a výchovy matke XXXXX. Určená bola i suma alimentačnej povinnosti otca detí, spolu 100,- € mesačne.

	Obvinený predložil doklad o tom, že bol od 26.07.2011 práceneschopným a 10.07.2012 požiadal o priznanie invalidného dôchodku. Ten mu bol priznaný, ale reálne  dostal prvú sumu až v marci 2013.  vo výške 209,20,- €. Vzápätí  19.03.2013 vyplatil v prospech oprávnených maloletých 100,- €. Zárove¨ľ uviedol, že svoj návrh adresovaný súdu na zníženie výživného, ihneď po schválení ivalidného dôchodku, vzal späť. Z doposiaľ zdokumentovaného vyšetrovacieho materiálu je evidentné, že nie z vlastnej viny bol obvinený od 29.11.2012 do marca 2013 bez príjmu. Následne sa aspo¨ľ zčasti snažil základnú rodičovskú povinnosť plniť. Tvrdenia obvineného boli objektivizované listinnými dôkazmi.

	Vzhľadom na konštatované fakty považujem aplikáciu ustanovenia § 215 ods. 1 písm. b/ Trestného poriadku za primeranú, majúcu objektívnu oporu v dôkaznom aparáte. Preto som rozhodol o zastavení trestného stíhania ako to deklaruje petit tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Zemko
prokurátor